Dacia renunţă la monovolumul Lodgy şi va dezvolta un crossover în locul acestuia. Constructorul auto se mută astfel spre un segment în continuă dezvoltare - în linie cu tendinţele mondiale. SUV-urile şi crossoverele sunt la mare căutare, iar Dacia a mizat pe această piaţă până acum doar cu modelul Duster. A avut succes şi continuă pe aceeaşi direcţie.

Foto: Shutterstock

Potrivit AutoBild, noul model crossover va fi construit pe actuala platformă a Lodgy. Actualul Lodgy avea de ceva timp şi o versiune Stepway, care, pe piaţa din România, se vindea chiar mai scump decât Duster. Dar vânzările sunt în scădere.

Surse din piaţă susţin că noul crossover nu va dispune şi de tracţiunea 4X4 - aşadar, va fi diferit din acest punct de vedere faţă de Duster. Deocamdată nu se ştie dacă viitorul model va fi botezat tot Lodgy sau va primi numele de Grand Duster, vehiculat în ultimele luni. Noul crossover marca Dacia va fi lansat anul viitor şi ar urma să fie produs în uzina din Maroc - unde e construit şi actualul Lodgy.